Document ID: 32008R0642

REGOLAMENT TAL-KUMMISSJONI (KE) Nru 642/2008
ta’ l-4 ta’ Lulju 2008
li jimponi dazju proviżorju anti-dumping fuq l-importazzjoni ta’ ċertu frott taċ-ċitru ppreparat jew ippreżervat (l-aktar il-mandolin, eċċ) li joriġina mir-Repubblika Popolari taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-“Regolament bażiku”) u b’mod partikolari l-Artikolu 7 tiegħu,
Wara li kkonsultat lill-Kumitat Konsultattiv,
Billi:
1. PROĊEDURA
1.1. Inizjazzjoni tal-proċedura
(1)
Fl-20 ta’ Ottubru ta’ l-2007 il-Kummissjoni ħabbret permezz ta’ avviż ippubblikat fil-Ġurnal Uffiċjali ta’ l-Unjoni Ewropea (2) il-bidu ta’ proċedura anti-dumping fir-rigward ta’ importazzjoni fil-Komunità ta’ ċertu frott taċ-ċitru ppreparat u ppreżervat (l-aktar il-mandolin, eċċ) li joriġina mir-Repubblika Popolari taċ-Ċina (“RPĊ”).
(2)
Il-proċedura nbdiet b’riżultat ta’ ilment imressaq fis-6 ta’ Settembru 2007 mill-Federazzjoni Nazzjonali Spanjola ta’ l-Assoċjazzjonijiet tal-Frott u l-Ħaxix Ipproċessat (FNACV) (“l-entità li għamlet l-ilment”) f’isem produtturi li jirrappreżentaw 100 % tat-total tal-produzzjoni tal-Komunità ta’ ċertu frott taċ-ċitru ppreparat jew ippreżervat (l-aktar il-mandolin eċċ). L-ilment kien fih evidenza ta’ dumping tal-prodott ikkonċernat u ta’ ħsara materjali li tirriżulta minnu, li kienet ikkunsidrata biżżejjed biex tiġġustifika l-inizjazzjoni ta’ proċedura.
(3)
Fid-9 ta’ Novembru 2007, il-Kummissjoni għamlet l-importazzjoni ta’ l-istess prodott li joriġina fir-RPĊ suġġetta għal reġistrazzjoni taħt ir-Regolament (KE) Nru 1295/2007 tal-5 ta’ Novembru 2007 (3).
(4)
Qed jiġi mfakkar li miżuri ta’ salvagwardja kienu fis-seħħ kontra l-istess prodott sat-8 ta’ Novembru 2007. Il-Kummissjoni imponiet miżuri proviżorji ta’ salvagwardja kontra importazzjoni ta’ ċertu frott taċ-ċitru ppreparat jew ippreżervat (l-aktar il-mandolin, eċċ.) permezz tar-Regolament (KE) Nru 1964/2003 tas-7 ta’ Novembru 2003 (4). Miżuri ta’ salvagwardja definittivi segwiti bir-Regolament (KE) Nru 658/2004 tas-7 ta’ April 2004 (ir-“Regolament ta’ Salvagwardja”) (5). Kemm il-miżuri ta’ salvagwardja proviżorji kif ukoll dawk definittivi kienu jikkonsistu minn kwota tar-rata tat-tariffa jiġifieri d-dazju kien dovut biss meta l-volum ta’ importazzjoni mingħajr dazju jkun eżawrit.
1.2. Il-partijiet ikkonċernati mill-proċedura
(5)
Il-Kummissjoni avżat uffiċjalment lill-produtturi tal-Komunità u l-assoċjazzjoni tagħhom li għamlu l-ilment, il-produtturi li jesportaw u l-assoċjazzjoni tagħhom, il-fornituri u l-importaturi u l-assoċjazzjonijiet tagħhom magħrufa li huma kkonċernati, u l-awtoritajiet tal-RPĊ bil-ftuħ tal-proċedura. Il-partijiet interessati ngħataw l-opportunità li jesprimu l-opinjonijiet tagħhom bil-miktub u li jitolbu smigħ fil-limitu taż-żmien li ngħata fl-avviż ta’ l-inizjazzjoni.
(6)
Il-produtturi li għamlu l-ilment, il-produtturi li jesportaw, l-importaturi, u l-assoċjazzjonijiet rispettivi tagħhom taw l-opinjonijiet tagħhom. Il-partijiet interessati kollha, li talbu u li wrew li kien hemm raġunijiet partikolari għalfejn kellhom jinstemgħu, ingħataw smigħ.
(7)
Fl-avviż ta’ inizjazzjoni, il-Kummissjoni indikat li l-ġbir ta’ kampjuni biex ikun iddeterminat id-dumping u l-ħsara skond l-Artikolu 17 tar-Regolament bażiku jista’ jkun applikat. Biex il-Kummissjoni titħalla tiddeċiedi jekk il-ġbir ta’ kampjuni hux neċessarju u, jekk iva, biex jintgħażel kampjun, il-produtturi li jesportaw u importaturi mhux relatati ntalbu biex jippreżentaw irwieħhom lill-Kummissjoni u jipprovdu, kif speċifikat fl-avviż ta’ inizjazzjoni, informazzjoni bażika dwar l-attivitajiet tagħhom relatati mal-prodott ikkonċernat waqt il-perjodu ta’ l-investigazzjoni (l-1 ta’ Ottubru 2006 sat-30 ta’ Settembru 2007).
(8)
Sabiex il-produtturi li jesportaw fir-RPĊ ikunu jistgħu jressqu talba għal trattament ta’ ekonomija tas-suq (“MET”) jew ta’ trattament individwali (“IT”), jekk xtaqu hekk, il-Kummissjoni bagħtet formoli ta’ talbiet MET u IT lill-kumpaniji Ċiniżi li kien magħruf li huma kkonċernati. Ħames kumpaniji/gruppi ta’ kumpaniji relatati talbu l-MET skond Artikolu 2(7) tar-Regolament bażiku jew IT jekk l-investigazzjoni tistabbilixxi li ma laħqux il-kundizzjonijiet għall-MET. Madankollu, kumpanija waħda biss li talbet l-MET ġiet magħżula fil-kampjun (ara l-inċiż (26) hawn taħt). Disa’ kumpaniji/gruppi ta’ kumpaniji relatati talbu l-IT biss.
(9)
Il-Kummissjoni bagħtet kwestjonarji lill-produtturi kollha tal-Komunità magħrufa li kienu kkonċernati u lill-assoċjazzjoni tagħhom, lill-importaturi magħżula fil-kampjun l-assoċjazzjonijiet tagħhom, lill-fornituri magħrufa li kienu kkonċernati u lill-produtturi li jesportaw magħżula fil-kampjun. Barra minn hekk, kwestjonarji ntbagħtu lill-produtturi minn pajjiżi analogi potenzjali identifikati mill-Kummissjoni (ara l-inċiżi (40) - (41) hawn taħt).
(10)
It-tweġibiet għall-kwestjonarju waslu minn erba’ produtturi tal-Komunità li jirrappreżentaw 100 % tal-produzzjoni totali tal-Komunità, mis-sitt importaturi mhux relatati fil-Komunità meħuda fil-kampjun u l-assoċjazzjonijiet rispettivi tagħhom. Tweġibiet waslu wkoll mill-produtturi kollha Ċiniżi li jesportaw li ġew inklużi fil-kampjun u l-kumpaniji relatati tagħhom. Finalment, sottomissjonijiet waslu wkoll mill-assoċjazzjoni tal-produtturi Ċiniżi u assoċjazzjoni ta’ importaturi.
(11)
Il-Kummissjoni fittxet u vverifikat l-informazzjoni kollha meqjusa neċessarja għal determinazzjoni proviżorja ta’ dumping, ħsara li tirriżulta u interess tal-Komunità u wettqet verifiki fl-istabbiliment tal-kumpaniji li ġejjin:
Produtturi li jesportaw fir-RPĊ:
-
Yichang Rosen Foods Co., Ltd., Zhejiang
-
Huangyan No.1 Canned Food Factory Zhejiang u n-negozjant relatat tagħha Merry & Co., Ltd., Huangyan
-
Zhejiang Xinshiji Foods Co., Ltd. u l-produttur relatat tagħha Hubei Xinshiji Foods Co., Ltd., Sanmen.
Produtturi tal-Komunità:
-
Halcon Group SA, Murcia, Spanja
-
Cofrusa SA, Murcia, Spanja
-
Agriconsa SA, Valencia, Spanja
-
Videca SA, Valencia, Spanja.
1.3. Il-perjodu ta’ l-investigazzjoni (IP)
(12)
L-investigazzjoni tad-dumping u tal-ħsara kopriet il-perjodu mill-1 ta’ Ottubru 2006 sat-30 ta’ Settembru 2007 (“IP”). L-eżami tax-xejriet relevanti għall-valutazzjoni tal-ħsara kopra l-perjodu mill-1 ta’ Ottubru 2002 sat-tmien tal-perjodu ta’ l-investigazzjoni (“perjodu kkunsidrat”).
2. IL-PRODOTT IKKONĊERNAT U PRODOTT SIMILI
2.1. Rimarki ġenerali
(13)
Il-mandolin jinħasad fil-ħarifa u fix-xitwa, bl-istaġun tal-ħsad u t-tqegħid fil-bott jibda fil-bidu t’Ottubru u jispiċċa madwar it-tmiem ta’ Jannar, is-sena ta’ wara. Il-prodott frisk huwa ddestinat għas-suq tal-frott frisk, għall-għasir jew għat-tqegħid fil-bott. Il-prassi fl-industrija tat-tqegħid fil-bott tal-mandolin hija li jintuża l-istaġun (il-perjodu mill-1 ta’ Ottubru f’sena sat-30 ta’ Settembru tas-sena ta’ wara) bħala bażi għall-paraguni, u l-Kummissjoni adottat din il-prassi fl-analiżi tagħha.
2.2. Il-prodott ikkonċernat
(14)
Il-prodott ikkonċernat huwa l-mandolin ippreparat jew ippreżervat (inklużi t-tangerines u s-satsumas), il-klementina, il-wilkings u ċitru ibridu ieħor simili, li ma fihomx spirtu miżjud, kemm jekk fihom zokkor jew materja ta’ ħlewwa oħra miżjuda u kemm jekk le, u kif definit taħt l-intestatura CN 2008. Dawn huma preżentement ikklassifikati kif ġej: kodiċi CN 2008 30 55 jkopri l-prodott ikkonċernat li ma fihx spirtu miżjud iżda fih zokkor miżjud u f’ippakkjar immedjat ta’ kontenut nett li jeċċedi 1 kg; kodiċi CN 2008 30 75 jkopri l-prodotti kkonċernati li ma fihomx spirti miżjuda iżda fihom iz-zokkor miżjud u f’ippakkjar immedjat ta’ kontenut nett li ma jeċċedix 1 kg. Barra minn hekk, parti mill-ex kodiċi CN 2008 30 90 fiha l-mandolin (inklużi t-tangerines u s-satsumas), il-klementina, il-wilkings u ibridi taċ-ċitru simili ppreparati jew ippreżervati mingħajr spirtu jew zokkor miżjud (normalment fl-ilma jew fil-meraq tiegħu stess).
(15)
L-investigazzjoni preliminari turi li l-prodott ikkonċernat jinkiseb billi jitqaxxru u jiġu segmentati ċerti varjetajiet ta’ frott taċ-ċitru żgħir (l-aktar is-satsumas) li mbagħad jiġu ppakkjati f’midjum ta’ ġulepp taz-zokkor, meraq jew ilma. It-tqaxxir u s-segmentazzjoni jistgħu jsiru manwalment jew bil-magna.
(16)
Il-prodott ikkonċernat huwa prodott b’diversi piżijiet biex iwieġeb għad-domanda kemm tas-suq tal-konsumatur u dak ta’ l-industriji tal-catering u ta’ l-ikel. Il-maġġoranza tas-suq tal-konsumatur hija meħuda mid-daqs tal-piż nett tat-312 g/(175 g ixxottat), għalkemm is-sehem tal-bejgħ meħud mid-daqs akbar tat-850 g/(480 g) qed jiżdied. Daqsijiet ta’ ippakkjar akbar, partikolarment dawk tat-2,65 kg/(1 500 g) u 3,1 kg/(1 700 g), jintużaw mill-industriji tal-catering u ta’ l-ikel, bil-format tat-2,65 kg ikun l-aktar popolari.
(17)
Is-satsumas, il-klementini u frott taċ-ċitru żgħir ieħor huma magħrufa bl-isem kollettiv “mandolin”. Ħafna minn dawn il-varjetajiet differenti ta’ frott huma adattati biex jintużaw bħala prodott frisk jew għall-għasir jew għat-tqegħid fil-bott. Huma simili u l-preparazzjoni u l-preżervazzjoni tagħhom huma, għalhekk, ikkunsidrati bħala prodott wieħed.
2.3. Prodotti simili
(18)
Ġie argumentat minn wieħed mill-importaturi Ewropej li l-prodott ikkonċernat importat mir-RPĊ kien ta’ kwalità ogħla għax il-mandolina Ċiniża fiha anqas żerriegħa/għadam.
(19)
Kif hemm fir-Regolament ta’ Salvagwardja, xi partijiet argumentaw li hemm differenzi bejn il-prodott ikkonċernat u l-prodott li hu prodott mill-industrija tal-Komunità f’termini ta’ kwalità. Il-produtturi tal-Komunità argumetaw li l-konsumaturi għandhom preferenza għall-prodotti tagħhom minħabba l-perċezzjoni ta’ standards ta’ iġjene ogħla waqt il-proċess tat-tqegħid fil-bott.
(20)
Il-Kummissjoni investigat dawn l-affermazzjonijiet u sabet dan li ġej:
(a)
il-prodott importat u l-prodott tal-Komunità jaqsmu propjetajiet fiżiċi l-istess jew simili bħal togħma, daqs, għamla u tessut l-istess jew simili. Kien hemm xi differenzi f’termini ta’ kwalità iżda dawn ma jaffettwawx il-karatteristiċi bażiċi tal-prodott jew il-perċezzjoni tagħhom mill-utent/konsumatur bħala kategorija ta’ prodott wieħed;
(b)
il-prodott importat u l-prodott tal-Komunità jinbiegħu permezz ta’ kanali ta’ bejgħ simili jew identiċi. Informazzjoni dwar il-prezz kienet faċilment disponibbli għax-xerrejja u l-prodott ikkonċernat u l-prodott tal-produtturi tal-Komunità kienu jikkompetu l-aktar fuq prezz;
(ċ)
kemm il-prodott importat u kemm il-prodott tal-Komunità jaqdu lill-istess utenti aħħarin jew simili;
(d)
il-prodott importat u l-prodott tal-Komunità kienu t-tnejn perċepiti mill-konsumaturi bħala interskambjabbli u li jissodisfaw l-istess tip ta’ domanda. F’dan ir-rigward, id-differenzi identifikati minn ċerti importaturi kienu ta’ importanza minuri għall-iskop ta’ l-analiżi taħt din is-sezzjoni.
(e)
il-prodott importat u l-prodott tal-Komunità normalment klassifikat taħt l-ex kodiċi CN 2008 30 90 (frott taċ-ċitru mingħajr spirtu miżjud jew zokkor miżjud normalment f’ilma jew fil-meraq tiegħu stess), li ma kinux koperti minn miżuri ta’ salvagwardja, iservu l-istess utenti aħħarin jew simili u huma perċepiti mill-konsumatur bħala kompletament interkambjabbli u l-istess fil-karatteristiċi bażiċi kollha bil-prodotti normalment klassifikati taħt iż-żewġ kodiċi CN l-oħra, jiġifieri 2008 30 55 u 2008 30 75.
Minħabba li “similarità” ma tirrikjedix prodotti kompletament identiċi, kwalunkwe varjazzjonijiet minuri ma kinux suffiċjenti biex jinbidel ir-riżultat ġenerali dwar is-similarità bejn il-prodotti importati u l-prodotti tal-Komunità.
(21)
Għalhekk, il-Kummissjoni tikkonkludi li l-prodott importat u l-prodott tal-Komunità huma kkunsidrati li huma simili fit-tifsira ta’ l-Artikolu 1(4) tar-Regolament bażiku.
3. ĠBIR TA’ KAMPJUNI
3.1. Ġbir ta’ kampjuni għal produtturi li jesportaw fir-RPĊ
(22)
Minħabba n-numru kbir ta’ produtturi li jesportaw fir-RPĊ, il-ġbir ta’ kampjuni kien previst fl-avviż ta’ inizjazzjoni għad-determinazzjoni ta’ dumping, skond l-Artikolu 17(1) tar-Regolament bażiku.
(23)
Sabiex il-Kummissjoni titħalla tiddeċiedi jekk ġbir ta’ kampjuni jkunx neċessarju u, jekk iva, biex jintgħażel kampjun, il-produtturi li jesportaw kienu mitluba jippreżentaw irwieħhom fi żmien 15-il ġurnata mill-inizjazzjoni ta’ l-investigazzjoni u jipprovdu informazzjoni bażika dwar il-bejgħ domestiku u ta’ l-esportazzjoni tagħhom, l-attivitajiet preċiżi tagħhom fir-rigward ta’ produzzjoni tal-prodott ikkonċernat u l-ismijiet u l-attivitajiet tal-kumpaniji relatati kollha tagħhom involuti fil-produzzjoni u/jew il-bejgħ tal-prodotti kkonċernati. L-awtoritajiet tar-RPĊ u l-assoċjazzjoni tal-produtturi ġew ikkonsultati wkoll.
3.1.1. Selezzjoni minn qabel ta’ produtturi li jesportaw kooperanti
(24)
Sittax-il kumpanija/gruppi ta’ kumpaniji relatati fir-RPĊ ippreżentaw irwieħhom u pprovdew l-informazzjoni rikjesta fil-limitu ta’ żmien mogħti fl-avviż ta’ inizjazzjoni. Kollha kemm huma rrapportaw esportazzjoni lejn il-Komunità waqt l-IP u esprimew xewqa li jipparteċipaw fil-kampjun.
(25)
Produtturi li jesportaw li ma ppreżentawx irwieħhom fiż-żmien imsemmi qabel jew li ma pprovdewx l-informazzjoni rikjesta fil-ħin, kienu kkunsidrati bħala mhux kooperanti ma’ l-investigazzjoni. Madankollu, paragun bejn dejta ta’ importazzjoni ta’ l-Eurostat u l-volum ta’ esportazzjoni lejn il-Komunità tal-prodott ikkonċernat irrapportati għall-IP mill-kumpaniji msemmija fl-inċiż (24) jissuġġerixxi li l-kooperazzjoni tal-produtturi li jesportaw Ċiniżi kienet għolja ħafna.
3.1.2. Selezzjoni tal-kmapjun
(26)
Skond Artikolu 17(1) tar-Regolament bażiku, id-daqs tal-produtturi li jesportaw fir-rigward ta’ bejgħ ta’ esportazzjoni lejn il-Komunità ġie meqjus fis-selezzjoni tal-kampjun. Ibbażat fuq dan il-kriterju ntagħżel kampjun ta’ erba’ produtturi li jesportaw, tnejn minnhom relatati. Skond l-informazzjoni dwar il-ġbir ta’ kampjuni, il-kumpaniji magħżula jagħmlu tajjeb, fl-IP, għal iżjed minn 60 % tal-volum totali ta’ l-esportazzjoni lejn il-Komunità tal-prodott ikkonċernat irrapportati mill-kumpaniji msemmija fl-inċiż (24) hawn fuq. Barra minn hekk, waħda minnhom kienet għamlet ukoll bejgħ domestiku sostanzjali tal-prodott ikkonċernat fl-IP. Għalhekk kien meqjus li dan il-kampjun jippermetti li l-investigazzjoni tkun limitata għal numru raġonevoli ta’ produtturi li jesportaw li setgħu jiġu investigati fiż-żmien disponibbli waqt li jkun żgurat livell għoli ta’ rappreżentazzjoni. Il-produtturi li jesportaw ikkonċernati kollha, kif ukoll l-assoċjazzjonijiet tagħhom u l-awtoritajiet tar-RPĊ, kienu kkonsultati u ma qajmu l-ebda oġġezzjoni fil-limitu tal-ħin mogħti għal dan l-għan.
3.2. Eżami individwali
(27)
L-ebda wieħed mill-produtturi li jesportaw li ma kinux inklużi fil-kampjun ma talab marġini individwali ta’ dumping billi ta l-informazzjoni relevanti fil-limitu tal-ħin mogħti, skond l-applikazzjoni ta’ Artikolu 17(3) tar-Regolament bażiku. Għalhekk, ma sarx eżami individwali ta’ produtturi li jesportaw f’din l-investigazzjoni.
3.3. Ġbir ta’ kampjuni għall-importaturi
(28)
Minħabba n-numru kbir ta’ importaturi identifikati mill-ilment innifsu u mill-investigazzjoni ta’ salvagwardja preċedenti, il-ġbir ta’ kampjuni kien ukoll previst fl-avviż ta’ inizjazzjoni skond l-Artikolu 17(1) tar-Regolament bażiku. Numru kbir ta’ importaturi offrew li jikkooperaw. L-akbar sitt importaturi f’termini ta’ volum ta’ importazzjoni ntagħżlu għall-kampjun. Dawn l-importaturi jirrappreżentaw ftit aktar minn 60 % ta’ l-importazzjoni totali tal-Komunità.
4. DUMPING
4.1. Trattament ta’ Ekonomija tas-Suq
(29)
Skond Artikolu 2(7)(b) tar-Regolament bażiku, fl-investigazzjonijiet anti-dumping li jikkonċernaw importazzjoni li toriġina mir-RPĊ, il-valur normali għandu jkun determinat skond il-paragrafi 1 sa 6 ta’ l-Artikolu msemmi għal dawk il-produtturi li nstabu li jilħqu l-kriterji stipulati fl-Artikolu 2(7)(ċ) tar-Regolament bażiku.
(30)
Fil-qosor, u għall-faċilità ta’ referenza biss, il-kriterji ta’ l-MET huma mniżżla f’forma mqassra hawn taħt:
(1)
Id-deċiżjonijiet ta’ negozju rigward prezzijiet u spejjeż jittieħdu b’reazzjoni għall-kundizzjonijiet tas-suq u mingħajr interferenza mill-Istat;
(2)
Ir-reġistri tal-kontabbiltà jiġu vverifikati b’mod indipendenti, f’konformità ma’ l-istandards internazzjonali tal-kontabbiltà u li jiġu applikati għall-finijiet kollha;
(3)
M’hemm l-ebda tagħwiġ sinifikanti li qed jinġarr mis-sistema preċedenti ta’ ekonomija mhux tas-suq;
(4)
Iċ-ċertezza u l-istabbiltà legali ġew ipprovduti mil-liġijiet dwar il-falliment u l-propjetà;
(5)
Il-kambji tal-muniti jitwettqu skond ir-rata tas-suq.
(31)
Fl-investigazzjonijiet preżenti, wieħed mill-produtturi li jesportaw inklużi fil-kampjun (ara l-inċiżi 0 sa (26) hawn fuq) wieġeb għall-formola tat-talba ta’ MET.
(32)
Dan il-produttur li jesporta ma jistax jirċievi MET għax naqas milli juri li jissodisfa l-kundizzjonijiet stipulati fl-ewwel, it-tieni u t-tielet kriterju ta’ Artikolu 2(7)(ċ) tar-Regolament bażiku. B’mod partikolari, fejn huwa kkonċernat il-kriterju 1, kien stabbilit fil-post li l-kuntratti tax-xogħol tal-kumpanija kienu ffirmati mill-ħaddiema fil-vojt, mingħajr l-ebda referenza għar-remunerazzjoni u ħinijiet tax-xogħol. Għalhekk ma kienx possibbli li jkunu ddeterminati l-kundizzjonijiet li taħthom il-ħaddiema ġew impjegati u mħallsa u konsegwentement jekk l-ispiża tax-xogħol tirriflettix il-provvista u d-domanda. F’dak li jikkonċentra l-kriterju 2, kien stabbilit fuq il-post li l-Istandards Internazzjonali tal-Kontabbiltà fundamentali ġew injorati (jiġifieri l-prinċipju tad-dovuti, it-tpaċija, inkonsistenzi bejn l-ammonti rrapportati fil-kontijiet u l-materjal tal-kontabbiltà tas-sors propju, nuqqas ta’ rappreżentazzjonijiet fidila għat-tranżazzjonijiet) kemm fil-kontijiet u fil-verifika tagħhom li tefa’ dubji fuq l-affidabbiltà tal-kontijiet tal-kumpanija. Rigward il-kriterju 3, ġie stabbilit li l-kumpanija bbenefikat minn għadd ta’ sussidji (eżempju VAT lura li qatt ma tħallset mill-fornituri/bdiewa u ċerti sussidji ta’ l-esportazzjoni mill-Fond għall-Proġetti ta’ Żvilupp tal-Kummerċ Barrani Provinċjali kif ukoll bonus ta’ esportazzjoni), li jindika li tagħwiġ sinifikanti mis-sistema preċedenti ta’ ekonomija mhux tas-suq għadhom fis-seħħ.
(33)
Fid-dawl ta’ dan, l-uniku produttur Ċiniż li jesporta li talab MET ma weriex li jissodisfa l-kriterji kollha stipulati fl-Artikolu 2(7)(ċ) tar-Regolament bażiku u, għalhekk, ma jistax jingħata MET.
4.2. Trattament individwali
(34)
Skond Artikolu 2(7)(a) tar-Regolament bażiku, dazju madwar il-pajjiż, jekk hemm, huwa stabbilit għal pajjiżi li jaqgħu taħt dak l-Artikolu, ħlief f’dawk il-każijiet fejn kumpaniji jistgħu juru li jilħqu l-kriterji stipulati fl-Artikolu 9(5) tar-Regolament bażiku.
(35)
L-uniku produttur li jesporta fil-kampjun li talab MET, talab ukoll IT fil-każ li ma jingħatax MET. Il-produtturi l-oħra li jesportaw li huma inklużi fil-kampjun talbu wkoll IT.
(36)
Għal kumpaniji kollha kkonċernati, l-eżami preliminari tat-talbiet ta’ IT tagħhom wera li laħqu r-rekwiżiti għal IT kif stipulati fl-Artikolu 9(5) tar-Regolament bażiku.
(37)
Għalhekk ġie konkluż li IT għandu jingħata proviżorjament lill-produtturi li ġejjin li jesportaw fir-RPĊ:
-
Yichang Rosen Foods Co., Ltd., Zhejiang
-
Huangyan No.1 Canned Food Factory Zhejiang, Huangyan
-
Zhejiang Xinshiji Foods Co., Ltd. u l-produttur relatat tagħha Hubei Xinshiji Foods Co., Ltd., Sanmen.
4.3. Valur Normali
(38)
Għar-raġunijiet imsemmija hawn fuq, l-ebda MET ma ngħata lill-produtturi li jesportaw fir-RPĊ.
(39)
Għalhekk, għandu jiġi ddeterminat valur normali għall-produtturi Ċiniżi li jesportaw skond Artikolu 2(7)(a) tar-Regolament bażiku.
(40)
Skond l-informazzjoni li hemm fl-ilment, il-prodott ikkonċernat mhux qed ikun prodott f’kwantitajiet sinifikanti barra mill-Komunità u l-pajjiż ikkonċernat. Għalhekk kien issuġġerit fl-avviż ta’ inizjazzjoni biex il-valur normali jkun ibbażat fuq kwalunkwe bażi raġonevoli oħra, jiġifieri l-prezzijiet li huma attwalment imħallsa jew li huma pagabbli fil-Komunità għall-prodott simili. Il-partijiet interessati kienu mistiedna jissottomettu l-kummenti tagħhom f’dan ir-rigward. Il-Kummissjoni nnifisha kompliet tfittex pajjiżi analagi potenzjali wara l-pubblikazzjoni ta’ l-avviż ta’ inizjazzjoni. Il-Kummissjoni fittxet il-kooperazzjoni minn żewġ kumpaniji fit-Tajlandja. Waħda minnhom l-ewwel qablet li tikkoopera fl-investigazzjoni iżda naqset milli twieġeb il-kwestjonarju aktar tard. Il-kumpanija l-oħra ma tat ebda reazzjoni.
(41)
Żewġ produtturi li jesportaw mill-pajjiż ikkonċernat u assoċjazzjoni ta’ importaturi u bejjiegħa bl-ingrossa ma qablux li jibbażaw il-valur normali fuq prezzijiet imħallsa jew pagabbli fil-Komunità iżda ma offrew ebda soluzzjoni oħra li kien tikkonforma mar-Regolament bażiku.
(42)
Fid-dawl ta’ dan t’hawn fuq, ġie deċiż proviżorjament valur normali għall-produtturi li jesportaw kollha fil-kampjun fuq kwalunkwe bażi raġonevoli oħra, f’dan il-każ fuq il-bażi ta’ prezzijiet li huma mħallsa jew pagabbli attwalment fil-Komunità għall-prodott simili, skond l-Artikolu 2(7)(a) tar-Regolament bażiku.
(43)
Wara l-għażla tal-prezzijiet imħallsa jew pagabbli fil-Komunità, il-valur normali ġie kkalkulat fuq il-bażi tad-dejta vverifikata fuq il-post ta’ produtturi tal-Komunità kooperanti msemmija fl-inċiż (11) hawn fuq.
(44)
Il-bejgħ domestiku ta’ dawn il-produtturi tal-prodott simili tal-Komunità nstab li kien rappreżentattiv meta mqabbel mal-prodott ikkonċernat esportat lejn il-Komunità mill-produtturi li jesportaw inklużi fil-kampjun.
(45)
Minħabba li l-prezzijiet tal-bejgħ ta’ l-industrija tal-Komunità kienu qed jagħmlu t-telf, kellhom jiġu aġġustati biex jinkludu marġini ta’ profitt raġonevoli, kif previst fl- Artikolu 2(7)(a) tar-Regolament bażiku. Il-profitt ta’ 6.8 % użat kien il-livell ta’ profitt milħuq fl-aħħar staġun ta’ tqegħid fil-bott (2000/2001) qabel iż-żieda kbira ħafna ta’ importazzjoni Ċiniża li wasslet għall-impożizzjoni ta’ miżuri ta’ salvagwardja, jiġifieri, l-aħħar staġun fejn il-kundizzjonijiet tas-suq ma kinux influwenzati minn importazzjoni dannuża bi prezzijiet anormalment baxxi.
4.4. Prezzijiet ta’ l-esportazzjoni
(46)
Il-prezzijiet ta’ l-esportazzjoni kienu bbażati fuq il-prezzijiet imħallsa attwalment meta gew mibjugħa lill-konsumaturi indipendenti għall-esportazzjoni mir-RPĊ għall-Komunità.
4.5. Tqabbil
(47)
Il-prezzijiet ta’ l-esportazzjoni kienu bbażati fuq il-prezzijiet imħallsa attwalment meta mibjugħa lill-konsumaturi indipendenti għall-esportazzjoni mir-RPĊ għall-Komunità.
(48)
Sabiex ikun żgurat tqabbil ġust bejn il-valur normali u l-prezz ta’ esportazzjoni, saru aġġustamenti xierqa għad-differenzi li jaffettwaw il-prezzijiet u t-tqabbil tal-prezzijiet skond l-Artikolu 2(10) tar-Regolament bażiku. Saru aġġustamenti, fejn meħtieġ, għal differenza fit-trasport, l-assigurazzjoni u l-ispejjeż kollha relatati mat-trasport.
4.6. Marġini tad-dumping
(49)
Fid-dawl ta’ dan, u skond l-Artikolu 2(11) u (12) tar-Regolament bażiku, il-marġini ta’ dumping proviżorju għall-esportaturi kollha fir-RPĊ kien stabbilit fuq bażi ta’ tqabbil tal-valur medju normali ddifferenzjat skond it-tip ta’ prodott mal-prezz ta’ esportazzjoni medju ddifferenzjat skond it-tip ta’ prodott determinat u aġġustat kif imfisser hawn fuq. Skond prassi konsistenti, ġie kkalkulat marġini ta’ dumping medju ddifferenzjat għall-produtturi li jesportaw relatati. Għall-produtturi li jesportaw kooperanti mhux inklużi fil-kampjun ġie kkalkulat marġini ta’ dumping medju ddifferenzjat ibbażat fuq il-marġini ta’ dumping tal-kumpaniji. Barra dan, minħabba li l-kooperazzjoni tal-produtturi li jesportaw kienet għolja ħafna (ara l-inċiżi (25) hawn fuq), l-għola marġini ta’ dumping individwali tal-kumpaniji fil-kampjun kien attribwit lill-kumpaniji l-oħra kollha.
(50)
Fuq din il-bażi l-marġini ta’ dumping proviżorju, espress bħala perċentwali tal-prezz CIF fuq il-fruntiera Komunitarja, bid-dazju mhux imħallas huma:
-
Yichang Rosen Foods Co., Ltd., Zhejiang 139,6 %
-
Huangyan No.1 Canned Food Factory Zhejiang, Huangyan 87,4 %
-
Zhejiang Xinshiji Foods Co., Ltd. u l-produttur relatat tagħha Hubei Xinshiji Foods Co., Ltd., Sanmen 134,7 %
-
Produtturi li jesportaw kooperanti mhux inklużi fil-kampjun 128,4 %
-
Il-kumpaniji l-oħra kollha 139,6 %.
5. ID-DANNU
5.1. Rimarki Ġenerali
(51)
Għandu jiġi mfakkar li l-prodott in kwistjoni kien suġġett għal miżuri ta’ salvagwardja matul il-biċċa l-kbira tal-perjodu kkunsidrat. Dan kien iġġustifikat mill-fatt li l-industrija tal-Komunità sofriet dannu serju fit-tmien tal-perjodu taħt skrutinju fl-investigazzjoni tas-salvagwardja (jiġifieri mill-1998/1999 sal-2002/2003).
5.2. Produzzjoni tal-Komunità u industrija tal-Komunità
(52)
Matul l-investigazzjoni preżenti nstab li l-prodott ikkonċernat kien immanifatturat fil-Komunità minn erba’ produtturi tal-Komunità li f’isimhom sar l-ilment (Halcon Group SA, Murcia, Spanja; Cofrusa SA, Murcia, Spanja; Agriconsa SA, Valencia, Spanja; Videca SA, Valencia, Spanja). Ebda wieħed minn dawn il-produtturi ma kien relatat ma’ xi wieħed mill-esportaturi jew importaturi Ċiniżi tal-prodott ikkonċernat mir-RPĊ.
(53)
L-investigazzjoni uriet li l-produtturi tal-Komunità kienu pproduċew madwar 34 100 tunnellata tal-prodott ikkonċernat fl-IP. Dan jirrappreżenta 100 % tal-volum totali tal-prodott simili prodott fil-Komunità. Il-produtturi tal-Komunità msemmija qabel huma għalhekk meqjusa li jikkostitwixxu l-industrija tal-Komunità fit-tifsira ta’ l-Artikoli 4(1) u 5(4) tar-Regolament bażiku.
(54)
Huwa nnotat li fl-investigazzjonijiet tas-salvagwardji kien hemm tmien produtturi tal-Komunità kooperanti. Il-fatt li fadal biss erba’ produtturi fil-Komunità jirrifletti l-għeluq ta’ wħud mid-ditti u l-immerġjar ta’ oħrajn.
5.3. Il-Konsum tal-Komunità
(55)
Matul il-perjodu kkunsidrat il-konsum tal-Komunità żviluppa kif ġej.
2002/03
2003/04
2004/05
2005/06
IP
Konsum tal-Komunità (Tunnellati)
78 623
90 197
80 065
80 145
78 859
Indiċi (2002/03 = 100)
100
115
102
102
100
(56)
Il-konsum tal-Komunità kien stabbilit fuq il-bażi tal-volum totali ta’ bejgħ ta’ l-UE tal-prodott ikkonċernat mill-industrija tal-Komunità, flimkien mal-bejgħ ta’ l-UE ta’ produtturi tal-Komunità li ma baqgħux jipproduċu waqt l-IP, kif ukoll l-importazzjonijiet mill-pajjiżi terzi kollha. Iċ-ċifri li jikkonċernaw il-bejgħ totali ta’ l-UE tal-prodott ikkonċernat mill-industrija tal-Komunità jiġu minn dejta vverifikata provduta mill-produtturi tal-Komunità. Il-bejgħ ta’ produtturi tal-Komunità li m’għadhomx attivi joħroġ minn stimi mill-entità li qed tagħmel l-ilment u ġew ivverifikati bir-riżultati ta’ l-investigazzjoni tas-salvagwardja inkluż l-avviż C322/06 ippubblikata fil-Ġurnal Uffiċjali ta’ l-Unjoni Ewropea tas-17 ta’ Diċembru 2005. Kwantitajiet importati ġew mill-Eurostat.
(57)
Kif ippreżentat fit-tabella hawn fuq, il-konsum tal-prodott ikkonċernat fil-Komunità kien relattivament stabbli tul il-perjodu kkunsidrat bl-eċċezzjoni ta’ żieda osservata fl-2003/04. Din iż-żieda apparenti fil-konsum tista’ tiġi spjegata essenzjalment bil-ħażna tal-prodott ikkonċernat kif deskritt fl-avviż imsemmi fl-inċiż hawn fuq. Id-dejta ta’ l-Eurostat tikkonferma dan il-fenomenu fl-Istati l-Membri ġodda, qabel id-dħul tagħhom fl-UE f’Mejju ta’ l-2004. ta’ bilħaqq, l-importazzjoni fl-Istati Membri ġodda laħqet kważi 15 000 tunnellati qabel l-adeżjoni tagħhom (waqt l-istaġun 2003/2004) u niżlet konsiderevolment għal madwar 4 000 tunnellata/sena waqt l-istaġuni 2004/2005, 2005/2006 u 2006/2007. Fl-IP, il-konsum jista’ jiġi kkunsidrat stabbli f’livell konsistenti mal-perjodu preċedenti tas-snin 2005 u 2006.
5.4. Importazzjonijiet fil-Komunità mir-RPĊ
5.4.1. Volum u sehem tas-suq ta’ l-importazzjoni tal-prodott ikkonċernat
(58)
L-evoluzzjoni ta’ l-importazzjoni mir-RPĊ, f’volum u f’sehem tas-suq, kienet kif ġej:
Volumi ta’ Importazzjoni
2002/03
2003/04
2004/05
2005/06
IP
RPĊ f’tunnellati-
51 193
65 878
49 584
61 456
56 108
Indiċi (2002/03 = 100)
100
129
97
120
110
Sors: Eurostat
Ishma tas-suq tal-konsum
2002/03
2003/04
2004/05
2005/06
IP
RPĊ
65,1 %
73 %
61,9 %
76,7 %
71,1 %
(59)
Żieda fl-importazzjonijiet mir-RPĊ simili jista’ jiġi osservat fl-2003/04 kif osservat hawn fuq fil-konsum tal-Komunità. Dawn imbagħad marru lura għal livelli aktar baxxi f’2004/05 (wara l-adeżjoni ta’ l-Istati Membri l-ġodda). Is-sehem tas-suq ta’ l-importazzjonijiet miċ-Ċina jibqa’ għoli b’mod konsistenti, minħabba li ċ-Ċina hija l-esportatur ewlieni ta’ dan il-prodott lejn l-UE u l-bqija tad-dinja.
5.4.2. Prezzijiet ta’ l-importazzjonijiet u t-traħħis tal-prezz u l-bejgħ bit-telf
2002/03
2003/04
2004/05
2005/06
IP
Prezz ta’ l-importazzjoni mir-RPĊ Sors Eurostat (EUR/ tunnellata)
595
525
531
612
596
Indiċi (2002 = 100)
100
88
89
103
100
(60)
It-tabella t’hawn fuq turi l-iżvilupp tal-prezzijiet ta’ importazzjoni medji mir-RPĊ. Matul il-perjodu kkunsidrat il-prezzijiet waqgħu biss fl-2003/04. Fl-IP, dawn irkupraw lura l-livell oriġinali tagħhom fl-2002/2003.
(61)
Tqabbil tal-prezzijiet tal-bejgħ fis-suq tal-Komunità waqt l-IP sar bejn il-prezzijiet ta’ l-industrija tal-Komunità u l-importazzjonijiet mill-pajjiżi kkonċernati. F’dan is-suq, il-punt li jservi bħala referenza għat-tqassim ta’ l-importazzjoni u l-produzzjoni tal-Komunità huwa Hamburg. Għal dan l-għan il-prezzijiet tal-bejgħ relevanti ta’ l-industrija tal-Komunità kienu dawk lejn klijenti indipendenti, aġġustati fejn neċessarju għal livell ta’ tqassim f’Hamburg, wara t-tnaqqis ta’ skontijiet u ribassi. Dawn il-prezzijiet kienu mqabbla mal-prezzijiet ta’ bejgħ li jitolbu l-produtturi Ċiniżi li jesportaw mingħajr skontijiet u aġġustati fejn neċessarju għal CIF Hamburg biż-żieda ta’ dazju u l-iżdoganar imħallas. Dawn l-aġġustamenti kienu jinkludu, fejn xieraq, id-dazju ta’ salvagwardja ta’ EUR 301/MT imħallas għall-esportazzjonijiet li ma kinux koperti mill-kwota.
(62)
It-tqabbil wera li waqt l-IP, li l-importazzjonijiet tal-prodott ikkonċernat inbiegħu fil-Komunità bi prezzijiet li jinżlu taħt il-prezz ta’ l-industrija tal-Komunità, meta espressi bħala persentaġġ ta’ dan ta’ l-aħħar li jvarja minn 19,6 % sa 35,2 % ibbażat fuq id-dejta li ġiet sottomessa mill-produtturi li jesportaw kooperanti inklużi fil-kampjun. Barra minn hekk, l-analiżi ta’ l-iżvilupp tal-prezz ta’ l-industrija tal-Komunità turi li seħħet sopressjoni sostanzjali tal-prezz (u, waqt l-IP, dipressjoni) (ara infra).
5.5. Is-sitwazzjoni ta’ l-industrija tal-Komunità
(63)
Skond l-Artikolu 3(5) tar-Regolament bażiku, l-eżami ta’ l-impatt ta’ l-importazzjonijiet li huma oġġett ta’ dumping fuq l-industrija tal-Komunità inkludiet evalwazzjoni tal-fatturi u l-indiċi ekonomiċi kollha li jaffetwaw l-istat ta’ l-industrija mill-1 ta’ Ottubru 2002 sa l-IP.
(64)
Id-dejta ta’ l-industrija tal-Komunità hawn taħt hija l-informazzjoni aggregata minn erba’ produtturi tal-Komunità.
Produzzjoni, kapaċità ta’ produzzjoni u kapaċità ta’ utilizzazzjoni
(65)
It-tabella hawn taħt tindika l-evoluzzjoni tal-produzzjoni, il-kapaċità tal-produzzjoni u l-kapaċità ta’ utilizzazzjoni tal-produtturi tal-Komunità:
2002/03
2003/04
2004/05
2005/06
IP
Produzzjoni (tunnellati)
31 238
23 000
28 865
16 149
34 125
Indiċi (2002/03 = 100)
100
73
92
52
109
Kapaċità ta’ produzzjoni (tunnellati)
74 380
74 380
74 380
66 380
68 380
Indiċi (2002/03 = 100)
100
100
100
89
92
Kapaċità ta’ utilizzazzjoni %
42 %
31 %
39 %
24 %
50 %
Indiċi (2002/03 = 100)
100
74
93
57
119
(66)
Kif jidher fit-tabella hawn fuq, il-produzzjoni waqt il-perjodu varjat b’riżultat ta’ ħsad iżgħar fl-2003/04 u l-2005/06. Il-kapaċità ta’ produzzjoni waqgħet lejn it-tmiem tal-perjodu kkunsidrat. Il-kapaċità ta’ utilizzazzjoni baqgħet, irrispettivament mid-differenzi tal-ħsad, f’livelli baxxi ħafna tul il-perjodu kollu.
Ħażniet
(67)
Iċ-ċifri hawn taħt jirrappreżentaw volumi ta’ ħażna ta’ l-industrija tal-Komunità lejn it-tmiem ta’ kull perjodu.
2002/03
2003/04
2004/05
2005/06
IP
Ħażniet (tunnellati)
7 159
3 695
6 140
1 688
11 895
Indiċi (2002/03 = 100)
100
52
86
24
166
(68)
Għandu jiġi nnotat, li l-prodott ikkonċernat għandu ħajja fuq l-ixkaffa twila (ta’ aktar minn tliet snin), waqt li jippreżerva l-karatteristiċi ta’ togħma u kulur.
(69)
Il-ħażniet varjaw matul il-perjodu iżda żdiedu konsiderevolment waqt l-IP. Dan jidher li huwa minħabba l-pressjoni ta’ importazzjonijiet li huma oġġett ta’ dumping u l-aspettattivi li l-miżuri ta’ salvagwardja kellhom jgħibu, għalhekk iwittu t-triq biex l-importaturi jaqilbu minn importazzjoni ta’ l-industrija tal-Komunità għal dik Ċiniża bħala sors tal-prodott ikkonċernat.
Volum ta’ bejgħ, sehem tas-suq u prezzijiet tal-bejgħ medji
(70)
Iċ-ċifri hawn taħt jirrappreżentaw il-volum ta’ bejgħ, sehem tas-suq u prezz medju ta’ bejgħ ta’ unità ta’ l-industrija tal-Komunità.
2002/03
2003/04
2004/05
2005/06
IP
Volum ta’ bejgħ ta’ l-Industrija tal-Komunità f’tunnellati
17 635
19 705
23 240
17 769
21 387
Indiċi (2002/03 = 100)
100
112
132
101
121
Sehem tas-suq
22,4 %
21,8 %
29,0 %
22,2 %
27,1 %
Indiċi (2002/03 = 100)
100
97
129
99
121
Prezzijiet tal-bejgħ medji (EURO/tunnellata)
824,3
819,8
840,6
1 058,7
1 034,6
Indiċi (2002/03 = 100)
100
99
102
128
125
(71)
Minkejja l-eżistenza ta’ miżuri ta’ salvagwardja u l-għajbin ta’ numru ta’ produtturi tal-Komunità (li s-sehem tas-suq tagħhom naqas minn 11,2 % fl-2002/03 għal 8,1 % fl-2004/05 u għebu wara), il-volumi tal-bejgħ ta’ l-industrija tal-Komunità żdiedu marġinalment f’termini assoluti, iżda baqgħu baxxi matul il-perjodu kkunsidrat. Tassew, is-sehem tas-suq ta’ l-industrija tal-Komunità żied biss 4,7 punti perċentwali matul il-perjodu kkunsidrat. Il-prezzijiet ta’ bejgħ medji żdiedu fil-perjodu kkonċernat iżda mhux fil-miżura neċessarja biex jilħqu profitt normali, li juri l-impatt fuq il-livelli tal-prezz mill-importazzjonijiet sostanzjali miċ-Ċina bi prezz baxx ħafna.
Tkabbir
(72)
Globalment, għandu jiġi nnotat li s-sehem ta’ l-industrija tal-Komunità żdied b’madwar 5,2 % fil-perjodu kkunsidrat u laħaq livell modest ta’ 27,6 % fl-IP li juri li l-pressjoni ta’ l-importazzjonijiet Ċiniżi ma ppermettietx lill-industrija tal-Komunità li ttejjeb sostanzjalment il-prestazzjoni tagħha.
Profittabbiltà, il-qligħ fuq l-investimenti
(73)
Il-marġini ta’ profitt qabel it-taxxa muri hawn taħt għandu x’jaqsam mal-bejgħ ta’ l-industrija tal-Komunità u jirrifletti l-fatt li l-industrija baqgħet tagħmel it-telf, mgħejuna xi ftit mill-impożizzjoni ta’ miżuri ta’ salvagwardja iżda mxekkla wkoll mill-iskartar ta’ miżuri minħabba l-ħażna li kienet qed iseħħ fl-istess ħin (ara l-inċiż 57). L-effett pożittiv tal-miżuri ta’ salvagwardja huwa għalhekk rifless partikolarment lejn l-aħħar tal-perjodu kkunsidrat.
2002/03
2003/04
2004/05
2005/06
IP
Marġini ta’ Profitt Qabel it-Taxxa
-3 %
-17,6 %
-17,3 %
-12,6 %
-4,3 %
Indiċi (2002 = 100)
100
585
575
420
141
Qligħ fuq l-investimenti (RoI)
-3 %
7,2 %
4,3 %
-31,2 %
-28,9 %
(74)
L-RoI muri hawn fuq juri tendenza lejn tnaqqis wara 2003/04. Id-deterjorament tal-qligħ fuq l-investiment huwa ukoll indikazzjoni ta’ deterjorament tas-sitwazzjoni tal-produtturi tal-Komunità.
Likwidità
2002
2003
2004
2005
2006
Likwidità (% tat-total tal-bejgħ)
8,7 %
-0,5 %
-1,6 %
-4,6 %
3,2 %
(75)
Waqt li l-produtturi tal-Komunità jqiegħdu fil-bott tip ieħor ta’ frott, il-likwidità setgħet tiġi eżaminata biss fuq l-attività totali tal-kumpanija aktar milli f’relazzjoni mal-prodott ikkonċernat biss. Dan l-indikatur huwa għalhekk inqas ta’ relevanza u huwa muri f’termini ta’ snin finanzjarji (snin kalendarji). Madankollu wieħed jista’ jara li seħħ deterjorament progressiv sa l-2005 u rkupru limitat seħħ matul l-IP.
Investiment fil-prodott ikkonċernat u l-ħila li jinġabar kapital
(76)
Ix-xejra għall-investimenti ta’ l-industrija tal-Komunità tintwera fit-tabella li ġejja.
EUR
2002/03
2003/04
2004/05
2005/06
IP
Investimenti
698 358
837 152
994 242
1 110 304
785 109
Indiċi (2002/03 = 100)
100
120
142
159
112
(77)
Minkejja l-iżviluppi negattivi għall-profittabbiltà murija hawn fuq, l-industrija tal-Komunità żiedet l-investimenti tagħha fil-prodott ikkonċernat sabiex ittejjeb il-kompetittività tagħha fir-rigward tal-prodott ikkonċernat. L-investimenti saru l-aktar f’makkinarju. Dawn il-passi kkontribwew b’mod sinifikanti għat-titjib ta’ l-effiċjenza ta’ l-industrija tal-Komunità inkluża fil-kampjun.
(78)
Hemm evidenza ta’ ħila mnaqqsa biex jinġabar kapital matul il-perjodu kkonċernat, inter alia minħabba l-marġini ta’ profitt negattivi involuti fil-produzzjoni u l-importanza tal-prodott fl-attività ġenerali tal-kumpaniji.
Impjiegi u produttività
2002/03
2003/04
2004/05
2005/06
IP
Numru ta’ impjegati
1 975
1 965
1 837
1 546
2 091
Indiċi (2002/03 = 100)
100
99
93
78
106
Produttività (sigħat maħduma/tunnellata prodotta)
17
16,8
16
16,5
15,5
Indiċi (2002/03 = 100)
100
99
94
97
91
Total ta’ sigħat maħduma waqt l-istaġun
531 000
386 000
462 000
266 000
529 000
Indiċi (2002/03 = 100)
100
74
88
60
116
(79)
Wieħed jeħtieġ jiftakar li t-tqegħid fil-bott tal-prodott ikkonċernat huwa min-natura tiegħu attività staġjonali li ddum 4 jew 5 xhur u l-maġġoranza tal-produzzjoni issir minn ħaddiema staġjonali. Għalhekk il-proporzjoni ta’ numru ta’ impjegati huwa inqas sinifikanti, waqt li t-total ta’ sigħat maħduma waqt l-istaġun għandhom jitqiesu bħala l-indikatur prinċipali tax-xogħol. Kif jidher fit-tabella hawn fuq, l-industrija tal-Komunità tejbet progressivament il-produttività tagħha. Fl-IP, il-produttività kisbet l-aħjar livell fil-perjodu kollu. Bħala riżultat in-numru ta’ sigħat maħduma biex tkun prodotta tunnellata ta’ prodott lest naqset minn 17 fl-2002/03 għal 15,5 fl-IP (-9 %). In-numru ta’ impjegati laħaq il-quċċata tiegħu fl-IP bħala riżultat ta’ volumi ta’ produzzjoni għolja wara l-livelli baxxi mmanifatturati fl-2005/06. Dan kien imqabbel ukoll b’aktar sigħat maħduma waqt l-istaġun ta’ l-IP. Tabilħaqq, il-produttività milħuqa mill-industrija tal-Komunità tikkonferma l-isforzi biex tittejjeb l-effiċjenza tagħha quddiem l-influss qawwi ta’ importazzjoni li hija oġġett ta’ dumping miċ-Ċina.
Pagi
(80)
Għandu jkun innotat li d-dejta dwar il-pagi, espressi f’ċifri assoluti, m’humiex ta’ sinifikat, minħabba ċ-ċaqliq fil-livell ta’ produzzjoni. L-ispiża fuq il-pagi għal kull tunnellata prodotta hija aktar indikattiva u turi li, minkejja żieda naturali tal-paga fis-siegħa minħabba l-inflazzjoni, il-qligħ fil-produttività ippermetta lill-industrija tal-Komunità li tnaqqas il-paga għal kull tunnellata prodotta bi 3 punti perċentwali.
2002/03
2003/04
2004/05
2005/06
IP
Pagi (EUR )
5 022 165
3 927 820
4 558 624
3 350 390
5 317 744
Indiċi
100
78
91
67
106
Pagi għal kull tunnellata prodotta (Euro)
161
171
158
207
155
Indiċi
100
106
98
129
97
Kobor tad-dumping
(81)
Il-marġini proviżjorju ta’ dumping madwar il-pajjiż kollu speċifikat fl-inċiż (50) huwa b’mod ċar 'il fuq mil-livell de minimis. Barra dan, minħabba l-volumi u l-prezzijiet ta’ importazzjonijiet oġġetti ta’ dumping, l-impatt tal-marġini attwali ta’ dumping ma jistax jitqies bħala negliġibbli.
Effetti ta’ dumping jew sussidju fil-passat
(82)
M’hemm l-ebda evidenza ta’ dumping jew sussidju għal dan il-prodott fil-passat. Madankollu, għandu jkun innotat li l-industrija tal-Komunità qed tirkupra mill-effetti ta’ żieda kbira fil-kwantità ta’ importazzjoni li kkawżat ħsara serja u li wasslet lill-Kummissjoni biex tinponi kemm miżuri proviżorji kif ukoll ta’ salvagwardja definittivi fl-2003 u fl-2004 (ara l-inċiż (4)). Kif imsemmi hawn fuq fl-inċiżi (57) u (70), dawn il-miżuri ta’ salvagwardja għenu lill-industrija biex ittejjeb xi ftit il-pożizzjoni tagħhom minkejja xi ħażna fl-2003/2004, u, fl-assenza ta’ dumping dannuż, kien ikun mistenni li jiġġenera titjib ġenerali tas-sitwazzjoni ta’ l-industrija tal-Komunità aktar sostanzjali.
5.6. Konklużjoni fuq id-dannu
(83)
L-analiżi tas-sitwazzjoni ta’ l-industrija tal-Komunità t’hawn fuq għandha tiġi eżaminata fid-dawl tal-fatt li kien hemm numru ħafna akbar ta’ produtturi tal-Komunità u kapaċità ta’ produzzjoni tassew akbar fil-bidu tal-perjodu. Skond ir-Reg 658/2004 u l-avviż C 322/06 il-kapaċità imbagħad laħqet ca. 129 000 MT. Ir-ristrutturar tas-settur imsemmi qabel wassal għal tnaqqis fil-kapaċità ta’ produzzjoni ta’ madwar 45 %. F’dan il-kuntest, u minħabba wkoll l-eżistenza ta’ miżuri ta’ salvagwardja, kien mistenni li l-erba’ produtturi li kien fadal jesperjenzaw titjib ġenerali, għaliex kienu jkunu, inter alia, ħadu proporzjon sinifikanti ta’ bejgħ mitluf mill-kumpaniji li ħarġu mis-suq, żiedu l-produzzjoni u l-utilizzazzjoni tal-kapaċità tagħhom b’mod sinifikanti, u gawdew minn differenzjali aħjar ta’ prezz/spiża li kienu jippermettu profitti akbar.
(84)
Għal kuntrarju, il-produzzjoni żdiedet biss b’9 %, l-utilizzazzjoni tal-kapaċità baqgħet baxxa (u żdiedet biss minħabba waqgħa fil-kapaċità nnifisha) u l-volumi tal-bejgħ baqgħu dgħajfa minkejja konċentrazzjoni fis-settur, bil-ħażniet jiżdiedu b’xejn inqas minn 66 %. It-telf kompla (- 4,3 %) u l-qligħ fuq l-investiment sar aktar negattiv (- 28,9 %), minkejja investimenti kontinwi biex tkompli tittejjeb il-kompetittività u żieda ta’ 9 % fil-produttività.
(85)
Qed jiġi mfakkar li, matul il-perjodu li qed jiġi kkunsidrat, il-volum ta’ importazzjonijiet li huma oġġett ta’ dumping tal-prodott ikkonċernat mir-RPĊ kien żdied bi kważi 10 % waqt li l-prezz tal-bejgħ kien prattikament l-istess fl-2002, minkejja ż-żieda fl-ispiża fuq materji primi. Barra minn hekk, fl-IP, il-prezzijiet tal-bejgħ ta’ l-industrija tal-Komunità kienu mraħħsa sostanzjalment minn dawk ta’ l-importazzjonijiet li huma oġġett ta’ dumping tal-prodott ikkonċernat.
(86)
Meta tikkunsidra dawn il-fatturi kolla, il-konklużjoni proviżorja milħuqa hija li l-industrija tal-Komunità sofriet dannu materjali fit-tifsira ta’ l-Artikolu 3 tar-Regolament bażiku.
6. KAWŻALITÀ
6.1. Rimarki Preliminari
(87)
Skond l-Artikolu 3(6) u (7) tar-Regolament bażiku, kien ukoll eżaminat jekk kienx hemm rabta kawżali bejn importazzjonijiet oġġett ta’ dumping mir-RPĊ u d-dannu sofrut mill-industrija tal-Komunità. Fatturi magħrufa barra mill-importazzjonijiet oġġett ta’ dumping, li setgħu fl-istess ħin għamlu ħsara lill-industrija tal-Komunità, kienu wkoll eżaminati biex ikun żgurat li kull ħsara possibbli kkawżata minn fatturi oħra ma kinitx attribwita lill-importazzjonijiet oġġett ta’ dumping.
6.2. Impatt ta’ l-importazzjonijiet mir-RPĊ
(88)
Huwa mfakkar li l-volumi ta’ importazzjoni mir-RPĊ baqgħu jagħmlu mhux inqas minn 70 % tas-suq tal-Komunità. Fil-prattika, minħabba d-dominanza ċara tas-suq, l-impatt ta’ l-importazzjonijiet Ċiniżi huwa bla dubju kawża prinċipali tad-deterjorament tas-sitwazzjoni ta’ l-industrija tal-Komunità.
(89)
Dan huwa aktar minnu minħabba l-fatt li l-prezzijiet Ċiniżi komplew jorħsu aktar minn dawk ta’ l-industrija tal-Komunità-u jiġi ffissati f’livelli ħafna taħt l-ispejjeż ta’ l-industrija tal-Komunità, li jindika skop predatorju. L-industrija tal-Komunit irreaġixxiet għal volumi għolja ta’ importazzjoni bi prezzijiet baxxi ħafna, billi ppruvat iżżomm sehem tas-suq raġonevoli u tillimita l-prezzijiet tagħha. Ma setgħux, għalhekk, jiksbu profittabbiltà normali.
(90)
Huwa għalhekk ċar li hemm rabta kawżali qawwija bejn iż-żieda sinifikanti fil-volum ta’ importazzjoni bi prezzijiet dejjem aktar baxxi u d-dannu sofrut mill-industrija tal-Komunità.
6.3. Impatt ta’ l-importazzjonijiet minn pajjiżi terzi oħra
(91)
Il-volum ta’ importazzjonijiet mhux Ċiniżi rrappreżenta inqas minn 2 % fl-IP tat-total ta’ l-importazzjoni fl-UE. Huwa għal din ir-raġuni li l-impatt tagħhom (jekk hemm) huwa kkunsidrat marġinali. Kien allegat li dawn l-importazzjonijiet kienu infatti bejgħ mill-ġdid ta’ prodotti Ċiniżi. Dan huwa msaħħaħ min-nuqqas ta’ produzzjoni suffiċjenti f’pajjiżi oħra, kif muri min-nuqqas ta’ pajjiżi analogi xierqa (ara l-inċiżi (40) - (41) hawn fuq).
6.4. Impatt tal-bidliet fil-prestazzjoni ta’ l-esportazzjoni ta’ l-industrija tal-Komunità
(92)
Kif jista’ jiġi nnotat mit-tabella hawn isfel, l-esportazzjonijiet magħmula mill-industrija tal-Komunità naqsu fil-“perjodu kkunsidrat”.
2002/03
2003/04
2004/05
2005/06
IP
Volum ta’ Bejgħ ta’ l-Esportazzjoni
(tunnellati)
15 376
6 959
3 638
2 630
2 344
Indiċi (2002 = 100)
100
45
24
17
15
(93)
L-industrija tal-Komunità darba kienet tforni l-prodott ikkonċernat lill-Istati Uniti ta’ l-Amerka bħala suq tradizzjonali. Illum, madankollu, is-sors ewlieni ta’ esportazzjoni lejn l-Istati Uniti ta’ l-Amerka (u wkoll lejn il-maġġoranza tal-pajjiżi importaturi) hija ċ-Ċina, li tidher li ssegwi strateġija simili ta’ dumping u traħħis sinifikanti ta’ l-esportazzjonijiet ta’ l-industrija tal-Komunità lejn l-Istati Uniti.
(94)
Anke li kieku l-industrija tal-Komunità żammet livelli simili ta’ volumi ta’ esportazzjonijiet u prezzijiet, il-grad għoli tal-penetrazzjoni ta’ l-importazzjoni Ċiniża, kif ukoll id-daqs tat-tqaċċit tal-prezz, jindikaw impatt materjali sinifikanti ta’ l-importazzjonijiet imsemmija fuq is-sitwazzjoni ta’ l-industrija tal-Komunità. Pjuttost milli tkisser ir-rabta kawżali, it-tnaqqis fil-prestazzjoni ta’ l-esportazzjoni mill-industrija tal-Komunità tista’ tiġi kkunsidrata bħala previżjoni ta’ x’jista’ jiġri lill-bejgħ ta’ l-industrija tal-Komunità jekk il-pressjoni ta’ l-importazzjonijiet li huma oġġett ta’ dumping tkompli.
6.5. Impatt tal-varjazzjonijiet fil-munita
(95)
Fattur ieħor li l-industrija tal-Komunità itenni li kkawża dannu hija r-rata tal-kambju nieżla tar-RMB Ċiniż kontra l-Ewro. Bejn Ottubru 2002 u Settembru 2007 kien hemm waqgħa ta’ aktar minn 40 % fir-rata tal-kambju tad-Dollaru Amerikan ma’ l-Ewro. Minħabba li r-RMB Ċiniż huwa ffissat mad-Dollaru Amerikan, dan ta lill-esportaturi Ċiniżi vantaġġ kompetittiv fuq l-esportazzjoni Ewropea tal-prodott ikkonċernat. Għal dan l-iskop wieħed għadu jiftakar li l-investigazzjoni għandha tistabbilixxi jekk l-importazzjonijiet li huma oġġett ta’ dumping (f’termini ta’ prezzijiet u volum) ikkawżawx dannu materjali lill-industrija tal-Komunità jew jekk ħsara ta’ dan it-tip kinitx attribwita għal fatturi oħrajn. F’dan ir-rigward, l-Artikolu 3(6) tar-Regolament bażiku jgħid li huwa neċessarju li jintwera li l-livell tal-prezz ta’ l-importazzjonijiet li huma oġġett ta’ dumping ikkawża dannu. Għalhekk tirreferi biss għad-differenza bejn il-livelli fil-prezzijiet, u b’hekk m’hemm l-ebda ħtieġa li jkunu analizzati l-fatturi li jaffettwaw il-livelli ta’ dawk il-prezzijiet.
6.6. Provvista u prezz tal-materji primi
(96)
Bosta partijiet qalu li d-dannu mhuwiex ikkawżat mill-importazzjonijiet li huma oġġett ta’ dumping iżda minn fornitura insuffiċjenti u mill-prezz għoli tal-materji primi li rriżultaw minn ħsad ħażin. Il-perjodu ta’ l-investigazzjoni tad-dannu jinkludi numru ta’ ħasdiet differenti, bi produzzjoni ta’ materja prima-u prezzijiet aktar baxxi u aktar għolja. Madankollu, dan iċ-ċaqliq mhuwiex relatat mas-sitwazzjoni ġenerali ta’ l-industrija tal-Komunità kif jista’ jiġi nnotat, per eżempju, mit-tabella hawn taħt. Fil-fatt, is-sitwazzjoni ta’ l-industrija tal-Komunità ddeterjorat matul il-perjodu kkunsidrat irrelevantement mill-fornitura u l-prezzijiet tal-materja prima. Dan jindika l-eżistenza ta’ fatturi oħra li bihom jiġi spjegat id-dannu.
2002/03
2003/04
2004/05
2005/06
IP
Prezz ta’ unità ta’ materji primi (EUR/tunnellata)
120,8
143,7
163,2
204,5
155,9
Marġini ta’ Profitt qabel it-Taxxa (ara l-inċiż (76))
-3 %
-17,6 %
-17,3 %
-12,6 %
-4,3 %
(97)
Fuq din il-bażi, m’hemm l-ebda indikazzjoni li dan il-fattur huwa ta’ natura tali li setgħa jkisser ir-rabta kawżali bejn l-importazzjonijiet oġġett ta’ dumping miċ-Ċina u d-deterjorament tas-sitwazzjoni fl-industrija tal-Komunità.
6.7. Investimenti
(98)
Xi partijiet tennew li s-sitwazzjoni fl-industrija tal-Komunità hija riżultat ta’ wisq investiment. Din l-allegazzjoni tidher madankollu li m’għandhiex bażi. L-investimenti li saru mill-industrija tal-Komunità jikkonċernaw primarjament titjib fil-makkinarju sabiex tittejjeb l-effiċjenza. Dawn l-investimenti kkontribwew għal qligħ fil-produttività li għandu t-tendenza jikkompensa żidiet potenzjali fl-ispiża għal kull unità f’termini ta’ żmien qasir. Dawn l-investimenti ma jistgħux għalhekk ikunu kkunsidrati bħala fattur li kkontribwixxa għad-dannu. Għalhekk, dan l-argument huwa rrifjutat.
6.8. Differenzi fil-kwalità
(99)
Xi partijiet tennew li s-sitwazzjoni fl-industrija tal-Komunità hija riżultat ta’ kwalità inferjuri tal-prodotti tal-Komunità. Kif spjegat 'il fuq fl-inċiżi (18) sa (21), il-Kummissjoni eżaminat mill-qrib il-komparabbiltà tal-prodotti u sabet li kemm il-prodott tal-Komunità u l-prodott Ċiniż huma simili. Id-differenzi li nstabu bejn iż-żewġ prodotti kienu minuri u ma appoġġjawx din l-allegazzjoni. F’kull każ, anke jekk jeżistu, dawn id-differenzi minuri kienu jidhru li jiffavorixxu l-prodott Ċiniż, li jwassal għal livell ogħla ta’ traħħis u bejgħ bit-telf. Għalhekk, dan l-argument kien irrifjutat.
6.9. Konklużjoni dwar il-kawżalità
(100)
Fil-konklużjoni, huwa kkonfermat li d-dannu materjali ta’ l-industrija tal-Komunità, li hija kkaratterizzata minn bejgħ dgħajjef, utilizzazzjoni baxxa tal-kapaċità u riżultati finanzjarji negattivi kienet ikkawżata mill-importazzjonijiet ikkonċernati li huma oġġett ta’ dumping. Tassew, l-effett ta’ importazzjonijiet oħra, ta’ prestazzjoni ta’ esportazzjoni ta’ l-industrija tal-Komunità, u ċaqliq fil-munita, tal-materji primi, tad-differenza fil-kwalità jew ta’ investiment fuq l-iżviluppi negattiv ta’ l-industrija tal-Komunità kienet biss limitata, jekk xejn.
(101)
Bl-analiżi t’hawn fuq li ddistingwiet tajjeb u sseparat l-effetti tal-fatturi kollha magħrufa fuq is-sitwazzjoni ta’ l-Industrija tal-Komunità mill-effetti dannużi ta’ importazzjonijiet li huma oġġett ta’ dumping, huwa b’hekk ikkonfermat li dawn il-fatturi l-oħra ma jreġġgħux lura l-fatt li l-ħsara li d-dannu ivvalutat għandu jkun attribwit lill-importazzjonijiet li huma oġġett ta’ dumping.
7. INTERESS TAL-KOMUNITÀ
7.1. Kunsiderazzjonijiet ġenerali
(102)
Kien eżaminat jekk hemmx raġunijiet konvinċenti li jwasslu għall-konklużjoni li ma jkunx fl-interess tal-Komunità li jkunu imposti dazji anti-dumping kontra importazzonijiet mir-RPĊ. Id-determinazzjoni ta’ l-interess tal-Komunità kienet ibbażata fuq apprezzament ta’ l-interessi varji li kienu involuti, jiġifieri dawk ta’ l-industrija tal-Komunità, l-importaturi u l-fornituri.
7.2. Interess ta’ l-industrija tal-Komunità
(103)
L-industrija tal-Komunità kienet qed issofri minn importazzjonijiet oġġett ta’ dumping dannużi tal-prodott ikkonċernat mir-RPĊ. Huwa mfakkar ukoll li l-indikaturi ekonomiċi ta’ l-industrija tal-Komunità t’hawn fuq urew riżultati finanzjarji jiddeterjoraw waqt il-perjodu kkunsidrat. L-impożizzjoni ta’ miżuri ta’ salvagwardja (ara l-inċiżi (4)) ippermettew mitigazzjoni parzjali ta’ l-effetti ta’ l-importazzjonijiet Ċiniżi. Meta titqies in-natura tad-dannu (jiġifieri t-telf rikorrenti, telf ta’ bejgħ domestiku), deterjorament ulterjuri u sostanzjali fis-sitwazzjoni ta’ l-industrija tal-Komunità jkun inevitabbli fl-assenza ta’ miżuri.
(104)
L-investigazzjoni uriet li l-produzzjoni tal-Komunità tikkonsisti minn erba’ produtturi fl-industrija tal-frott taċ-ċitru ppreparat jew ppreżervat (bħal mandolina, eċċ.), li timpjega madwar 2 000 ħaddiem għal produzzjoni u l-bejgħ tal-prodott ikkonċernat. Il-prodott ikkonċernat jikkorrispondi għal madwar 30 % tal-produzzjoni tagħhom. Jekk ma jiġux imposti miżuri, il-prezzijiet ikomplu jonqsu u l-produtturi tal-Komunità jsofru telf kbir, li ma jkunx sostenibbli f’medda ta’ żmien medju u fit-tul. Barra minn hekk, dan jirriżulta f’effetti negattivi għall-attività tal-kumpaniji kkonċernati li fadal. Fid-dawl ta’ l-investiment magħmul fis-sistemi ta’ produzzjoni, jista’ jkun mistenni li xi produtturi tal-Komunità jkunu jistgħu jirkupraw l-investimenti tagħhom jekk il-miżuri ma jkunux imposti. Ibbażat fuq dan t’hawn fuq, il-Komunità ovvjament tibbenefika mill-adozzjoni ta’ miżuri anti-dumping.
(105)
Jekk ikunu imposti miżuri anti-dumping, l-industrija tal-Komunità tkun x’aktarx tista’ żżid il-prezz tal-bejgħ għal livell li jiżgura marġini ta’ profitt raġonevoli.
(106)
Għalhekk huwa proviżorjament konkluż li l-miżuri anti-dumping ikunu fl-interess ta’ l-industrija tal-Komunità.
7.3. Interess ta’ importaturi mhux relatati
(107)
Ċerti importaturi opponew il-miżuri. Madankollu, oħrajn, u b’mod partikolari s-sitt importaturi mhux relatati li kienu inklużi fil-kampjun u li pprovdew tweġibiet għal kwestjonarju, qablu mal-prinċipju ta’ l-impożizzjoni ta’ miżuri minħabba l-bżonn li jinżamm sors doppju ta’ fornitura fi prodott li hu suġġett għal ċaqliċ potenzjali relatat mal-ħsad. Huma enfasizzaw ukoll il-bżonn ta’ stabbiltà fis-suq.
(108)
Il-Kummissjoni analizzat ukoll id-dejta sottomessa mill-importaturi kooperanti fit-tweġiba għall-kwestjonarji. Fil-każijiet kollha, l-attività ta’ importazzjoni tal-prodott ikkonċernat miċ-Ċina tirrappreżenta biss proporzjoni żgħir ta’ l-attività totali tagħhom. Kwalunkwe miżura dwar l-importazzjoni tal-prodotti kkonċernati miċ-Ċina għalhekk x’aktarx ma jkollhiex impatt qawwi fuq is-sitwazzjoni tas-settur ta’ l-importazzjoni tant li tkun fi proporzjon ogħla meta mqabbla mal-benefiċċji mirbuħa mill-industrija tal-Komunità.
7.4. Interess ta’ l-utenti
(109)
Huwa mfakkar li l-prodott ikkonċernat, li huwa primarjament użat bħala ikel għall-konsum privat bħala deżerta jew bħala akkumpanjament, huwa mibjugħ l-aktar lis-settur ta’ l-imnut. Meta ppreżentat f’kontenituri akbar, il-prodott jinbiegħ l-aktar direttament lis-settur tal-catering li jassorbi 25 % tal-konsum. Madankollu, l-ebda kumpanija tal-catering ma kkooperat ma’ l-investigazzjoni.
(110)
Kemm is-settur ta’ l-imnut kif ukoll l-industrija tal-catering jixtru, fil-qafas ta’ l-attività kurrenti tagħhom, varjetà kbira ta’ prodotti, fosthom il-prodott ikkonċernat li jirrappreżenta biss proporzjon żgħir tal-bżonnijiet tagħhom u, bħala konsegwenza, ta’ l-ispiża tagħhom. Kwalunkwe miżura fuq l-importazzjonijiet tal-prodott ikkonċernat miċ-Ċina għalhekk x’aktarx li ma jkollhiex impatt kbir fuq is-sitwazzjoni tas-settur ta’ l-utent hekk li tkun sproporzjonata meta mqabbla mal-benefiċċji li tgawdi minnhom l-industrija tal-Komunità.
(111)
Qed jiġi mfakkar li, f’termini ta’ żmien qasir u medju, in-nuqqas ta’ impożizzjoni ta’ miżuri jista’ jwassal għal tnaqqis jew tmiem ta’ l-attività ta’ l-industrija tal-Komunità. Dan ifisser li jkun jeżisti sors ta’ fornitura wieħed biss - u wieħed li jkun suġġett għan-natura għal ċaqliq relatat mal-ħsad. Dan ma jkunx fl-interess ta’ l-utenti.
(112)
L-ebda sottomissjoni li tindika l-kontra ma ġiet irċevuta waqt l-investigazzjoni.
7.5. L-interess tal-konsumaturi
(113)
L-ebda kooperazzjoni ma ġiet irċevuta minn organizzazzjonijiet tal-konsumatur. Anke b’impatti kbar fuq il-prezzijiet, il-prodott ikkonċernat huwa proporzjon tant żgħira ta’ l-ispiża fuq l-ikel tad-dar li l-impatt fuq il-konsumatur ikun negliġibbli.
(114)
Qed jiġi mfakkar ukoll li, f’termini ta’ żmien qasir u medju, in-nuqqas ta’ impożizzjoni ta’ miżuri jista’ iwassal għal tnaqqis jew tmien ta’ l-attività ta’ l-industrija tal-Komunità. Dan ifisser li jkun jeżisti sors ta’ fornitura wieħed biss - u wieħed li jkun suġġett għan-natura għal ċaqliq relatat mal-ħsad. Dan ma jkunx fl-interess ta’ l-utenti.
7.6. L-interess tal-fornituri
(115)
Iż-żieda f’importazzjonijiet li huma oġġett ta’ dumping mir-RPĊ hija ta’ dannu għall-fornituri u l-miżuri huma fl-interess tagħhom. Il-volum ta’ materja prima li jissupplixxu lill-produtturi tal-Komunità huwa sors importanti tal-bejgħ tagħhom. Iseħħ sfrattu sinifikanti ta’ l-attività agrikola fir-reġjun Spanjol ikkonċernat jekk il-produzzjoni kellha tieqaf, partikolarment għax it-tqegħid fil-bott huwa l-akbar użu għal ċertu varjetajiet ta’ ċitru minħabba t-togħma u t-tessut tagħhom.
7.7. Konklużjoni dwar l-interess tal-Komunità
(116)
Fid-dawl ta’ dan t’hawn fuq, huwa proviżjorjament konkluż li m’hemm l-ebda raġunijiet serji biex ma jkunux imposti dazji anti-dumping fuq l-importazzjoni ta’ frott taċ-ċitru ppreparat u ppreżervat (bħal mandolina, eċċ.) li joriġina fir-RPĊ.
8. MIŻURI ANTI-DUMPING PROVIŻORJI
8.1. Livell ta’ eliminazzjoni tad-dannu
(117)
Il-livell tal-miżuri proviżorji anti-dumping għandhom ikunu suffiċjenti biex jeliminaw il-ħsara lill-industrija tal-Komunità kkawżata mill-importazzjonijiet li huma oġġett ta’ dumping, mingħajr ma jinqabżu l-marġini ta’ dumping misjuba. Meta qed jiġi kalkulat l-ammont ta’ dazju neċessarju biex jitneħħew l-effetti ta’ dumping dannuż, kien ikkunsidrat li kwalunkwe miżuri kellhom jippermettu lill-industrija tal-Komunità li tkopri l-ispejjeż tal-produzzjoni u tikseb profitt qabel it-taxxa li jista’ jinkiseb b’mod raġonevoli taħt kundizzjonijiet normali ta’ kompetizzjoni, jiġifieri fin-nuqqas ta’ importazzjonijiet oġġett ta’ dumping. Marġini ta’ qabel il-profitt ta’ 6,8 % kien użat proviżorjament għal dan il-kalkolu. Dan kien il-profitt li s-settur kiseb qabel iż-żieda fl-importazzjoni li wasslet għal ħsara serja għall-industrija. Kien ikkunsidrat li l-livell ta’ profitt huwa rappreżentattiv tal-profittabbiltà ta’ l-industrija tal-Komunità miksub għall-prodott ikkonċernat fin-nuqqas ta’ dumping dannuż.
(118)
Iż-żieda fil-prezz neċessarja kienet għalhekk iddeterminata fuq il-bażi ta’ paragun ta’ medja tal-prezz ta’ l-importazzjoni, kif stabbilit għal kalkoli ta’ traħħis tal-prezz (ara l-inċiżi (62) sa (64)), bil-prezz mhux dannuż tal-prodott simili mibjugħ mill-industrija tal-Komunità fis-suq tal-Komunità. Il-prezz mhux dannuż inkiseb billi kien aġġustat il-prezz tal-bejgħ ta’ l-industrija tal-Komunità biex jirrifletti dan l-imsemmi marġini ta’ profitt. Id-differenza li tirriżulta minn dan il-paragun, meta espressa bħala persentaġġ tal-valur totali ta’ l-importazzjoni CIF, kien jammonta għal kull kumpanija għall-livelli li ġejjin li huma inqas mill-marġini ta’ dumping misjub:
-
Yichang Rosen Foods Co., Ltd., Zhejiang 91 %
-
Huangyan No.1 Canned Food Factory Zhejiang, Huangyan 44,6 %
-
Zhejiang Xinshiji Foods Co., Ltd. u l-produttur relatat Hubei Xinshiji Foods Co., Ltd., Sanmen 81,6 %
-
Produtturi li jesportaw kooperanti li mhux inklużi fil-kampjun 81,1 %
-
Il-kumpaniji l-oħra kollha 91 %.
8.2. Miżuri proviżjorji
(119)
Fid-dawl ta’ dan u skond l-Artikolu 7(2) tar-Regolament bażiku, huwa kkunsidrat li dazju proviżorju anti-dumping għandu jkun impost fuq livell ta’ l-aktar marġini ta’ dumping baxx u l-livell ta’ dannu li nstab, skond ir-regola ta’ l-anqas dazju. Minħabbal li l-livell ta’ eliminazzjoni ta’ dannu huwa anqas mill-marġini ta’ dumping fil-każijiet kollha, ta’ l-ewwel għandha tkun il-bażi għal-livell ġenerali tal-miżuri.
(120)
L-għan tal-miżuri anti-dumping huwa li jitneħħew l-effetti ta’ dumping dannuż. Il-forma tal-miżuri hija element integrali għal dan l-għan. Skond l-ispeċifikazzjonijiet tal-prodott in kwistjoni u s-suq tiegħu, il-forma tal-miżuri għandha tkun definita biex tkun effettiva sabiex jitneħħew l-effetti msemmija qabel.
(121)
Fir-rigward tal-każ preżenti u kif allegat miż-żewġ produtturi tal-Komunità u numru sinifikanti ta’ importaturi, l-ispeċifikazzjonijiet tal-prodott u tas-suq li għandhom jitqiesu huma dawn li ġejjin.
(122)
Il-forma tal-miżuri għandha tevita l-fenomeni li kienu nstabu fil-kors ta’ l-investigazzjoni/il-miżuri ta’ salvagwardja, kif ukoll mill-investigazzjoni kurrenti. Dawn il-fenomeni, li urew ċertu determinazzjoni biex jimminaw kull miżura fejn possibbli, huma mniżżla hawn taħt.
(123)
L-ewwel fenomenu kien proċess ta’ ħażna fl-Istati Membri ġodda eżatt qabel l-adeżjoni, eżatt kif imsemmi aktar 'il fuq. Qabel it-tkabbir ta’ l-UE fl-2004, esportaturi Ċiniżi ttrasportaw kwantitajiet importanti ta’ merkanzija bil-baħar tal-prodott ikkonċernat lill-Istati Membri futuri; din il-merkanzija għalhekk daħlet fis-suq tal-Komunità mingħajr ma kienet suġġetta għal miżuri ta’ salvagwardja meta dawn l-Istati Membri daħlu fl-UE.
(124)
It-tieni fenomenu kien l-introduzzjoni ta’ tipi ta’ prodotti ġodda li nominalment jaqgħu barra mill-miżuri ta’ salvagwardja, iżda li jaqsmu karatteristiċi fiżiċi u tekniċi. Kif spjegat fl-inċiż aktar 'il fuq, dawn issa huma parti mill-prodott ikkonċernat mill-każ anti-dumping kurrenti.
(125)
It-tielet fenomenu kien dak ta’ kumpens tal-prezz. Operaturi ta’ l-UE għandhom tendenza li jieħdu mis-sors mhux biss il-prodott ikkonċernat, iżda ukoll tipi differenti ta’ prodotti ta’ ikel ipproċessati minn kummerċjanti Ċiniżi.
(126)
Dan jimplika li r-riskju li l-effett ta’ miżura klassika bħal dazju ad valorem jista’ jkun ikkumpensat permezz ta’ prezzijiet ogħla għal prodotti ta’ l-ikel importati oħra. Fid-dawl ta’ dan, hija meħtieġa miżura li l-forma tagħha timminimizza fenomeni ta’ dan it-tip li jfixklu b’mod sinifikanti l-effettività tal-miżuri. Taħt dawn iċ-ċirkustanzi, id-dazju għandu jkun impost fil-forma ta’ ammont speċifiku għal kull tunnellata sabiex tkun żgurata l-effiċjenza tal-miżuri u jiġi skoraġġit kull assorbiment tal-miżura anti-dumping permezz ta’ tnaqqis fil-prezz ta’ esportazzjoni. Dan l-ammont jirriżulta mill-applikazzjoni tal-marġini ta’ l-eliminazzjoni tad-dannu waqt l-IP għal kull kumpanija waqt l-IP. Fejn jikkonċerna d-dazju speċifiku għall-produtturi kollha li jesportaw kooperanti mhux inklużi fil-kampjun, dan huwa kkalkulat bħala medja tad-dejta rispettiva minn kull kumpanija li hemm fil-kampjun. Id-dazju speċifiku għall-kumpaniji l-oħra kollha huwa l-ogħla dazju individwali tal-kumpaniji fil-kampjun. Fuq din il-bażi dazju speċifiku jammonta għal:
Dazju fiss
(EUR/tunnellata)
Yichang Rosen Foods Co., Ltd., Zhejiang
482,2
Huangyan No.1 Canned Food Factory Zhejiang, Huangyan
330
Zhejiang Xinshiji Foods Co., Ltd. u l-produttur relatat Hubei Xinshiji Foods Co., Ltd., Sanmen
440,7
Produtturi li jesportaw kooperanti mhux inklużi fil-kampjun
455,1
Il-kumpaniji l-oħra kollha
482,2
(127)
Id-dazji speċifiċi anti-dumping tal-kumpaniji individwali f’dan ir-Regolament kienu stabbiliti fuq il-bażi ta’ sejbiet ta’ l-investigazzjoni preżenti. Għalhekk, dawn jirriflettu s-sitwazzjoni li nstabet waqt dik l-investigazzjoni fir-rigward ta’ dawk il-kumpaniji. Dawn ir-rati ta’ dazju (il-kontra ta’ dazju applikabbli mal-pajjiż lill-“kull kumpanija oħra”) huma għalhekk esklussivament applikabbli għall-importazzjoni ta’ prodotti li joriġinaw fil-pajjiż ikkonċernat u prodotti mill-kumpaniji u għalhekk mill-entitajiet legali speċifiċi msemmija. Prodotti importati prodotti minn kwalunkwe kumpanija oħra mhux imsemmija speċifikatament fil-parti operattiva ta’ dan ir-Regolament bl-isem u l-indirizz tagħha, inkluż entitajiet relatati ma’ dawk imsemmija speċifikatament, ma jistgħux jibbenefikaw minn dawn ir-rati u għandhom jiġu soġġetti għar-rata ta’ dazju applikabbli għal “kull kumpanija oħra”.
(128)
Kull talba għall-applikazzjoni ta’ dawn ir-rati ta’ dazju anti-dumping għal kumpaniji individwali (eż. wara tibdil fl-isem ta’ l-entità jew wara t-twaqqif ta’ entitajiet ta’ produzzjoni u ta’ bejgħ ġodda) għandhom jiġu indirizzati lill-Kummissjoni minnufih ma’ l-informazzjoni relevanti kollha, b’mod partikolari kwalunkwe modifika fl-attivitajiet tal-kumpanija relatati mal-produzzjoni, mal-bejgħ domestiku u ta’ l-esportazzjoni assoċjati ma’, per eżempju, dak it-tibdil fl-isem jew dik il-bidla fil-produzzjoni u l-entitajiet tal-bejgħ. Il-Kummissjoni, jekk xieraq, wara konsultazzjoni mal-Kumitat Konsultattiv, temenda r-Regolament billi taġġorna l-lista ta’ kumpaniji li jibbenefikaw minn rati ta’ dazju individwali.
(129)
Il-varjanza tar-rati individwali ta’ dazju hija sinifikanti u hemm numru ta’ produtturi li jesportaw. Dawn l-elementi kollha jistgħu jiffaċilitaw tentattiv biex il-fluss ta’ l-esportazzjoni jkun devjat għall-esportaturi tradizzjonali li jibbenefikaw mir-rati ta’ dazju l-aktar baxxi. Konsegwentement, jekk l-esportazzjoni minn waħda mill-kumpaniji li jibbenefikaw minn rata ta’ dazju individwali aktar baxxa jiżdiedu b’aktar minn 30 % f’volum, il-miżuri individwali kkonċernati jkunu kkunsidrati bħala li m’humiex suffiċjenti biex jagħmlu tajjeb għad-dumping dannuż li nstab. Konsegwentement, u jekk l-elementi rikjesti jintlaħqu, tista’ tinbeda investigazzjoni sabiex jiġu kkoreġuti b’mod xieraq il-miżuri fil-forma jew il-livell tagħhom.
(130)
Fid-dawl ta’ dan, kif ukoll ta’ kummenti magħmula kemm mill-industrija tal-Komunità u numru ta’ importaturi fir-rigward ta’ modalitajiet tal-forma tal-miżuri, dan l-argument jista’ jerġa jinfetaħ fl-istadju definittiv, jekk ikun hemm bżonn.
(131)
Huwa mfakkar li permezz tar-Regolament (KE) Nru 1295/2007 tal-5 ta’ Novembru 2007, il-Kummissjoni għamlet l-importazzjoni ta’ ċertu frott taċ-ċitru ppreparat jew ippreżervat (bħal mandolina, eċċ.) li joriġina fir-Repubblika Popolari taċ-Ċina suġġett għal reġistrazzjoni fid-dawl ta’ applikazzjoni retroattiva possibbli ta’ miżuri anti-dumping, skond l-Artikolu 7(1) tar-Regolament bażiku. L-industrija tal-Komunità talbet l-applikazzjoni retroattiva ta’ miżuri. Dan l-argument huwa taħt eżami. F’dan l-istadju, huwa nnotat li l-istatistika disponibbli dwar l-importazzjonijiet tal-prodotti kkonċernati miċ-Ċina żdiedet b’iżjed minn 60 % fil-perjodu Novembru 2007 sa Frar 2008 kif imqabbel ma’ l-istess perjodu fis-snin preċedenti (minn 16 300 tunnellati għal 27 300 tunnellati). Din iż-żieda kienet akkumpanjata minn tnaqqis ta’ 4 % fil-prezz medju ta’ l-importazzjoni korrispondenti.
9. DISPOŻIZZJONI FINALI
(132)
Skond l-Artikolu 7(7) tar-Regolament bażiku, miżuri proviżorji għandhom jiġu imposti għal perjodu ta’ sitt xhur.
(133)
Fl-interess ta’ amministrazzjoni sana, għandu jkun iffissat perjodu li fih il-partijiet interessati li ppreżentaw lilhom infushom fil-limitu ta’ żmien speċifikat fl-avviż ta’ inizjazzjoni jistgħu juru l-opinjonijiet tagħhom bil-miktub jew jitolbu smigħ. Barra dan, għandu jkun iddikjarat li r-riżultati li jikkonċernaw l-impożizzjoni ta’ dazji magħmula għal fini ta’ dan ir-Regolament huma proviżjorji u jistgħu jerġgħu jiġu kkunsidrati għal fini ta’ kwalunkwe dazju definittiv.
ADOTTAT DAN IR-REGOLAMENT:
Artikolu 1
Dazju proviżorju anti-dumping huwa b’dan impost fuq l-importazzjoni ta’ mandolin ippreparat u ppreżervat (inklużi t-tangerines u s-satsumas), il-klementina, il-wilkings u frott taċ-ċitru ibridu ieħor simili, li ma fihx spirtu miżjud, kemm jekk ma fihx zokkor jew materja ta’ ħlewwa oħra u kemm jekk le, u kif definit taħt l-intestatura CN 2008, li joriġina fir-Repubblika Popolari taċ-Ċina, u li jaqa’ fil-parametri tal-kodiċi CN 2008 30 55, 2008 30 75 u l-ex 2008 30 90 (il-kodiċi TARIC 2008309061, 2008309063, 2008309065, 2008309067, 2008309069).
Artikolu 2
Ir-rata tad-dazju anti-dumping proviżjorju applikabbli għall-prodotti deskritti fl-Artikolu 1 li huma prodotti mill-manifatturi li ġejjin għandhom jkun kif ġej:
Kumpanija
EUR/tunnellata piż nett tal-prodott
kodiċi addizzjonali TARIC
Yichang Rosen Foods Co., Ltd., Yichang, Zhejiang
482,2
A 886
Huangyan No.1 Canned Food Factory, Huangyan, Zhejiang
330
A 887
Zhejiang Xinshiji Foods Co., Ltd. u l-produttur relatat Hubei Xinshiji Foods Co., Ltd., Sanmen, Zhejiang
440,7
A 888
Il-produtturi li jesportaw kooperanti mhux inklużi fil-kampjun kif imfassal fl-Anness
455,1
A 889
Il-kumpaniji l-oħra kollha
482,2
A 999
Artikolu 3
1. Fil-każijiet fejn il-merkanzija kienet danneġġata qabel ma daħlet f’ċirkulazzjoni ħielsa u, għalhekk, il-prezz attwalment imħallas jew li għandu jitħallas huwa apporzjonat għad-determinazzjoni tal-valur doganali skond l-Artikolu 145 tar-Regolament tal-Kummissjoni (KEE) Nru 2454/93 (6), l-ammont ta’ dazju anti-dumping, ikkalkulat fuq il-bażi ta’ l-Artikolu 2 hawn fuq, għandu jitnaqqas b’persentaġġ li jikkorispondi għall-apporzjonament tal-prezz li jitħallas jew pagabbli attwalment.
2. It-tqegħid f’ċirkulazzjoni ħielsa fil-Komunità tal-prodott li hemm referenza għalih fl-Artikolu 1 għandu jkun suġġett għad-dispożizzjoni ta’ sigurtà, ekwivalenti għall-ammont ta’ dazju proviżorju.
3. Sakemm mhux speċifikat mod ieħor, id-dispożizzjonijiet fis-seħħ li jikkonċernaw id-dazji japplikaw.
Artikolu 4
Mingħajr preġudizzju għall-Artikolu 20 tar-Regolament tal-Kunsill (KE) Nru 384/96, il-partijiet interessati jistgħu jitolbu l-kxif ta’ fatti essenzjali u kunsiderazzjonijiet li fuq il-bażi tagħhom dan ir-Regolament kien adottat, jagħmlu l-opinjonijiet tagħhom magħrufa bil-kitba u japplikaw biex jinstemgħu oralment mill-Kummissjoni fi żmien xahar mid-data tad-dħul fis-seħħ ta’ dan ir-Regolament.
Skond l-Artikolu 21(4) tar-Regolament tal-Kunsill (KE) Nru 384/96, il-partijiet ikkonċernati jistgħu jikkumentaw dwar l-applikazzjoni ta’ dan ir-Regolament fiż-żmien xahar mid-data tad-dħul fis-seħħ tiegħu.
Artikolu 5
Awtoritajiet tad-dwana b’hekk qed jingħataw direttiva biex ma jkomplux ir-reġistrazzjoni ta’ importazzjonijiet stabbiliti skond l-Artikolu 1 tar-Regolament (KE) Nru 1295/2007.
Id-dejta miġbura fir-rigward ta’ prodotti li kienu mdaħħlin għal konsum mhux aktar minn 90 ġurnata qabel id-data tad-dħul fis-seħħ ta’ dan ir-regolament għandhom jinżammu sad-dħul fis-seħħ ta’ miżuri definittivi possibbli, jew it-terminazzjoni ta’ din il-proċedura
Artikolu 6
Dan ir-Regolament jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea u japplika għal perjodu ta’ sitt xhur.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta’ Lulju 2008.

Labels: 3
17
4
18